Mette Mourier
Mette Mourier er en dansk grafisk designer. Mette Mourier blev uddannet på specialstudiet på Den Grafiske Højskole (siden 2008 Danmarks Medie- og Journalisthøjskole) i 1969 og fik samme år sin egen tegnestue, siden 1981 sammen med ægtefællen Eric Mourier.
Fællesskabet med ægtefællen omkring de fleste grafiske opgaver i form af symbiosen "Mette & Eric Mourier" skal ikke tilsløre Mette Mouriers personlige talent, der har vist sig og fortsat udfolder sig i krævende grafiske opgaver inden for bl.a. museumsformidling.
Thorvaldsens Museums, Ny Carlsberg Glyptoteks og Den Hirschsprungske Samlings udgivelser er blandt de mange grafiske arbejder inden for bogdesign, som primært har Mette Mouriers fingeraftryk. Dertil kommer samarbejdet med ægtefællen Eric Mourier omkring bogen Bogdesign. Tilrettelægning af illustrerede bøger (1999), 2. reviderede og udvidede udgave i 2013.
Mette og Eric Mourier er bl.a. blevet tildelt Knud V. Engelhardts Mindelegat i 1999, Forening for Boghaandværks Ærespris i 2001 og i 2022 Lis Ahlmanns Legat.